
Αθήνα 2 Νοεμβρίου 2005
Το κράτος από την εμφάνιση του μέχρι σήμερα δεν έπαψε ν΄ αποτελεί το κατ΄ εξοχήν πεδίο, όπου αποτυπώνονται οι σχέσεις κυριαρχίας κοινωνικών και οικονομικών στρωμάτων και ομάδων αλλά ταυτόχρονα και το πεδίου όπου επιτυγχάνεται η σύνθεση και σύγκλιση αντικρουόμενων συμφερόντων.
Η δομή του σύγχρονου κράτους από την εποχή της Γαλλικής Επανάστασης ταυτίστηκε προοδευτικά με τις έννοιες αποκέντρωση και αυτοδιοίκηση.

Είτε το μοντέλο υιοθετήθηκε για να ενσωματώσει προϋπάρχουσες δομές και μορφώματα, είτε για να ανταποκριθεί στην ενδογενή ανάγκη του κράτους να ενισχύει διαρκώς τη δημοκρατική του νομιμοποίηση,

Είτε, τέλος, το μοντέλο υιοθετήθηκε για να παραχωρηθεί ελεγχόμενη θεσμική έκφραση σε ιδιαίτερες εθνοτικές ομάδες.

Σημασία έχει το αποτέλεσμα.

Η αποκεντρωμένη δομή και οι ισχυροί αυτοδιοικούμενοι θεσμοί έχουν καταστεί επιλογές συνώνυμες του αποτελεσματικού κράτους, τόσο με γνώμονα την εξυπηρέτηση του πολίτη, όσο, και κυρίως, κρινόμενες με όρους ανάπτυξης.
Σε μια εποχή ραγδαίων εξελίξεων και κοσμοϊστορικών αλλαγών προκαλεί ενδιαφέρον η τύχη αυτών των επιλογών στον αναπτυγμένο κόσμο.
Σε ένα κανόνα χωρίς εξαιρέσεις αποκέντρωση και αυτοδιοίκηση ενισχύονται παντού ως συνέπεια της παγκοσμιοποίησης.

Πρώτα απ΄ όλα είναι απαίτηση των τοπικών κοινωνιών μπροστά στο φόβο και την ανασφάλεια για το αύριο.

Οι εγγύτεροι στον πολίτη θεσμοί αναγνωρίζονται απ΄ τους πολίτες ως τα ασφαλέστερο όχημα στο ταξίδι της νέας εποχής.

Από την άλλη η διαρκής ενίσχυση των αποκεντρωμένων θεσμών και της αυτοδιοίκησης αποτελεί τη σημαντικότερη άμυνα του εθνικού κράτους που βλέπει τα όρια της κυριαρχίας του όχι απλά να αμφισβητούνται, αλλά κυριολεκτικά να συρρικνώνονται από υπερεθνικά κέντρα.

Τέλος και πάνω απ΄ όλα η κυριαρχία της ανταγωνιστικότητας επιβάλει την αποτελεσματικότητα ως το κορυφαίο κριτήριο των όποιων επιλογών.

Για ποιο λόγο άλλωστε θάπρεπε ν΄ αμφισβητηθεί ένα μοντέλο που είναι επιτυχημένο ακριβώς με κριτήριο την αποτελεσματικότητα.

Η Δανία πρόσφατα μέσα σε τρία χρόνια υποδιπλασίασε την ανεργία με τη ριζική αποκέντρωση πόρων και πολιτικών για την απασχόληση.

Ανάλογες επιλογές στο χώρο της παιδείας οδήγησαν πολλούς να αναφέρονται σήμερα στο Φιλανδικό πρότυπο παιδείας.

Η αυξημένη και συγκεκριμένη συνευθύνη τοπικών και περιφερειακών αρχών στην ανάπτυξη οδήγησαν τη Σουηδία στην κορυφή της ανταγωνιστικότητας παγκόσμια.

Δεν είναι τυχαίο ότι και στις τρεις παραπάνω χώρες η οικονομική μεγέθυνση συνυπάρχει με ένα άρτια οργανωμένο κοινωνικό κράτος, που λειτουργεί με την ευθύνη της Τοπικής Αυτοδιοίκησης.

Αυτά βέβαια συμβαίνουν αλλού. Εμείς εδώ επιμένουμε αδάμαστα ελληνικά.
Είμαστε, φαίνεται ικανοποιημένοι από τις επιδόσεις μας στην ανεργία, την παιδεία, την ανταγωνιστικότητα.

Το ελληνικό κράτος είναι το πλέον συγκεντρωτικό στην Ευρώπη των 25 με την αυτοδιοίκηση καθηλωμένη σε μονοψήφια ποσοστά επί του κρατικού προϋπολογισμού.

· Εδώ ο υπουργός ΠΕΧΩΔΕ είναι αρμόδιος για 380 km οδικού δικτύου στην Αττική, ποτίζει και τις νησίδες, αλλάζει και τις λάμπες.

· Εδώ ο ΟΑΕΔ πρόσφατα προχώρησε στην πρόσληψη με σύμβαση έργου 400 συμβούλων, που θα διαχειριστούν κεντρικά ισάριθμες τοπικές πρωτοβουλίες απασχόλησης διάσπαρτες σ΄ όλη τη χώρα.

· Εδώ αποκεντρώθηκε η συντήρηση των σχολικών μονάδων στους Δήμους και το μισό προσωπικό του ΟΣΚ έμεινε χωρίς αντικείμενο. Αντί να υπάρξει μετακίνηση έμπειρου προσωπικού προς τους Δήμους, ο Οργανισμός, εδώ και πέντε χρόνια, αναζητά ρόλο στα Βαλκάνια.

Παραδείγματα υπάρχουν δυστυχώς πολλά που κινούνται στα δυσδιάκριτα όρια του τραγικού με το γελοίο.

Το ζήτημα είναι ότι ο συγκεντρωτισμός αυτός αποτελεί το σοβαρότερο εμπόδιο στην ανάπτυξη και την ευημερία του τόπου γι αυτό πρέπει να σπάσει.
Τα επιχειρήματα περί του αντίθετου είναι ελάχιστα και φτωχά:

Ανιστόρητες απόψεις περί καντονοποίησης όταν προσεγγίζουμε την περιφερειακή αυτοδιοίκηση,

Φοβικές προσεγγίσεις περί δεύτερου πρωθυπουργού, όταν προσεγγίζουμε τη μητροπολιτική αυτοδιοίκηση,

Άστοχοι προβληματισμοί περί ποιότητας των αιρετών, όταν προσεγγίζουμε τη φορολογική αποκέντρωση,

δεν έχουν θέση σε μια χώρα που θέλει να σταθεί όρθια στη σύγχρονη πραγματικότητα.

Απαιτούνται ρήξεις και τομές και όχι θολές μεταρρυθμίσεις, αν θέλουμε να πετύχουμε το στόχο του σύγχρονου Κράτους.
Το ζήτημα δεν επιδέχεται αναβολές και παρατάσεις.

Από τις τηλεπικοινωνίες μέχρι τις ανανεώσιμες πηγές ενέργειας η Ελλάδα σταθερά αιτείται νέας προθεσμίας.

Νέα προθεσμία φαίνεται πως θα ζητήσουμε αύριο και για τη νέα Αγροτική Πολιτική, που βρίσκεται επί θύραις.

Η ρεαλιστική αποτίμηση των καθυστερήσεών μας σε αναγκαίες προσαρμογές δείχνει ότι τελικά χαμένη είναι η χώρα και οι πολίτες της.
Η εποχή μας έχει υψηλές ταχύτητες και δε συγχωρεί καθυστερήσεις.

Έχοντας εδραιωμένη πεποίθηση ότι μ΄ αυτό το συγκεντρωτικό Κράτος δεν πάει άλλο.
Πιστεύοντας βαθιά ότι η ριζική αποκέντρωση απελευθερώνει δημιουργικές δυνάμεις που έχει ζωτική ανάγκη η χώρα.

Κρίνοντας ότι το μέλλον της αποκέντρωσης και της αυτοδιοίκησης δεν είναι υπόθεση μόνο των αιρετών της Αυτοδιοίκησης, αλλά το κεντρικό πολιτικό ζήτημα της χώρας.

Αποφασίσαμε την ίδρυση του Ινστιτούτου Τοπικής Αυτοδιοίκησης, που σήμερα εγκαινιάζουμε.

Στόχος μας είναι πέρα από την υποβοήθηση των Δήμων και Κοινοτήτων όλης της χώρας να επιταχύνουμε στο μέτρο του δυνατού τις εξελίξεις στην κατεύθυνση του σύγχρονου Κράτους.
Να συμμετέχουμε στον εθνικό διάλογο για τις αναγκαίες μεταρρυθμίσεις με σοβαρότητα και ευθύνη.

Τοποθετήσαμε ίσως τον πήχη ψηλά.

Εγγύηση για τις επιδιώξεις μας αποτελεί το υψηλό κύρος του Επιστημονικού μας Συμβουλίου.
Απόδειξη των δυνατοτήτων του ΙΤΑ είναι τα πρώτα επιστημονικά και πολιτικά ντοκουμέντα, που θα έχουν ήδη παραχθεί και θα παρουσιαστούν στο τακτικό μας Συνέδριο την επόμενη βδομάδα.

Θέλω να σας ευχαριστήσω όλους για την παρουσία σας στα σημερινά εγκαίνια.

Ιδιαίτερα επιτρέψτε μου να ευχαριστήσω:

Τον τέως Πρόεδρο της Ελληνικής  Δημοκρατίας, Κύριο Κωστή Στεφανόπουλο, που λαμπρύνει με την παρουσία του τη σημερινή μέρα,

Τον υπουργό Εσωτερικών Δημόσιας Διοίκησης και Αποκέντρωσης κ. Προκόπη Παυλόπουλο γιατί με νομοθετική ρύθμιση μας έδωσε τη δυνατότητα να προχωρήσουμε στο εγχείρημά μας,

Τον Πρόεδρο του Επιστημονικού Συμβουλίου καθηγητή κ. Δημήτρη Τσάτσο και όλα τα μέλη του για την αποδοχή της πρότασής μας,

Όλα τα μέλη του Δ.Σ. της ΚΕΔΚΕ για τη συμπαράστασή τους και τη Δήμαρχο Αθηναίων κα Ντόρα Μπακογιάννη για την καθοριστική της συμβολή στην απόφασή μας,

Το Δ.Σ. της ΤΕΔΚΝΑ που είναι ο έτερος συνιδρυτής του ΙΤΑ για την άμεση ανταπόκρισή του στα πρόσωπα του δημάρχου Καλυβίων και προέδρου της ΤΕΚΔΝΑ Πέτρου Φιλίππου και του αντιπροέδρου και δημάρχου Καλλιθέας  Κώστα Ασκούνη .

Όλα τα μέλη του Δ.Σ. του ΙΤΑ για την άριστη συνεργασία μας μέχρι σήμερα,

Τον γενικό γραμματέα της ΚΕΔΚΕ κ. Χρήστο Παλαιολόγο,

Τον  γενικό διευθυντή της ΚΕΔΚΕ κ. Τάκη Βασιλείου,

Τον διευθυντή του ΙΤΑ κ. Σάκη  Κανταρτζή,
Γιατί έκαναν προσωπικό τους στοίχημα το Ινστιτούτο.

Τέλος όλους ανεξαίρετα τους υπουργούς ΕΣΔΔΑ από  τη μεταπολίτευση μέχρι σήμερα γιατί μαζί με τους αιρετούς της Αυτοδιοίκησης συμμετείχαν στην όμορφη περιπέτεια της Αυτοδιοίκησης όλα αυτά τα χρόνια.

Είμαι σίγουρος ότι όλοι βρίσκονται στο πλευρό μας.
